Broken-Hearted Girl

Broken-Hearted Girl on yhdysvaltalaisen laulaja Beyoncén kappale hänen kolmannelta studioalbumilta "I Am... Sasha Fierce" (2008). Kappaleen ovat kirjoittaneet Beyoncé, Kenneth ”Babyface” Edmonds ja tuottajatiimi Stargate. Columbia Records julkaisi kappaleen singlenä 28. elokuuta 2009.
Kirjoitus ja tuotanto.
Beyoncé kirjoitti ”Broken-Hearted Girl” -kappaleen yhdessä norjalaisen tuotantotiimin Stargaten kanssa, johon kuuluvat Tor Erik Hermansen ja Mikkel Storleer Eriksen. Kaksikko sävelsi kappaleen alun perin perinteiseksi rhythm and blues -kappaleeksi, mutta toinen lauluntekijä Kenneth ”Babyface” Edmonds muutti yhden soinnun ja lisäsi kappaleeseen falsettilauluja. Hän äänitti ensin demon, mikä johti säestyksen uudelleenkirjoittamiseen ja pianon lisäämiseen; lopputulos oli ”flyygelipainotteinen balladi”. EMIn julkaisemien nuottien mukaan ”Broken-Hearted Girl” -kappaleen tempo on 84 iskua minuutissa nelijakoisessa tahtilajissa ja D-mollissa. Eriksen kertoi: ”Luulen, että monet kappaleistamme on sävelletty molliin. Meillä on taipumus tehdä hieman synkkäsävyisiä, melodista ilmaisua. Se tulee meille luonnollisemmin. 
Stargate ja Beyoncé tuottivat ”Broken-Hearted Girl” -kappaleen vuonna 2008 Roc the Mic -äänitysstudiossa New Yorkissa. Beyoncé sovitti ja esitti kappaleen lauluosuudet ja Jim Caruan äänitti ne. Eriksen auttoi instrumentaaliraidan äänityksessä ja sovitti kappaleen Hermansenin kanssa sekä soitti kappaleen soittimet. Mark “Spike” Stent ja Matt Green miksasivat kappaleen. ”Broken-Hearted Girl” sisältyy "I Am... Sasha Fierce" -albumin "I Am..." -levylle, joka sisältää balladeja, joissa Beyoncé kertoo epävarmuuksistaan rakkautta kohtaan ja kuvaa sitä millainen hän on ”kaiken meikin, valojen ja tähtielämän draaman alla”. Beyoncé kertoi pitävänsä balladien laulamisesta, sillä ”musiikki ja tarinan tunne välittyvät paljon paremmin. Yhteys on vahvempi, koska sen voi kuulla, eikä mukana ole kaikkia häiriötekijöitä. ["I Am"] -levyllä halusin todella, että ihmiset kuulevat ääneni, ja sen mitä minulla on sanottavana.”
Sävellys ja sanat.
”Broken-Hearted Girl” on keskitempoinen R&amp;B-balladi, jossa on ilmava laulumelodia. Beyoncén laulua säestävät jousisoittimet, rumpukoneen rytmi ja kappaleen aloittava, surumielinen pianomelodia. Balladi noudattaa säkeistö-kertosäe-rakennetta.
Beyoncén mukaan ”Broken-Hearted Girl” -kappaleen sanoitukset käsittelevät naisten pelkoa rakkauden varjopuolista. Päähenkilö laulaa sydänsurusta ja mahdollisesta erosta, jotka johtuvat hänen suhteensa hiipumisesta uskottoman kumppanin takia. Hän toivoo, ettei joutuisi kokemaan tällaista kipua. Samalla, kun hänen kumppani on pettämässä, nainen miettii kotona, että onko hänellä rohkeutta jatkaa suhdetta ”nyt kun hänen kallionsa onkin osoittautunut mudasta tehdyksi”, kuten BBC Musicin Fraser McAlpine tulkitsee.
Julkaisu.
”Broken-Hearted Girl” ja ”Ego” oli alun perin määrä julkaista singleinä samaan aikaan Yhdysvalloissa, mutta ”Broken-Hearted Girl” korvattiin kappaleella ”Sweet Dreams”, josta tuli "I Am... Sasha Fierce" -albumin kuudes single. ”Ego” ja ”Sweet Dreams” kuuluvat molemmat albumin "Sasha Fierce" -levylle, kun taas muut albumilta julkaistut yhteissinglet sisälsivät yhden kappaleen kummaltakin levyltä, tarkoituksena kuvata Beyoncén ristiriitaisia persoonallisuuksia – albumin keskeistä teemaa. ”Broken-Hearted Girl” julkaistiin lopulta albumin seitsemäntenä singlenä kokonaisuudessaan ja viidentenä singlenä Yhdysvaltojen ulkopuolella. Kappale tuli saataville kaksiraitaisena digitaalisena latauksena Australiassa ja Uudessa-Seelannissa 28. elokuuta 2009. Saksassa kappale julkaistiin CD-singlenä 20. lokakuuta 2009, joka sisälsi kappaleen albumiversion ja pidennetyn remixin kappaleesta ”Video Phone”.
Ranskalainen elektronisen musiikin tekijä Alan Braxe tuotti erilaisen version ”Broken-Hearted Girl” -kappaleesta, joka julkaistiin Euroopassa. Versio on bubblegum tanssi- ja diskoversio, jossa on esimerkiksi kitaroita, käyrätorvea, syntetisaattoreita ja virvelirumpuja. Braxe muokkasi balladin siltaa () ja teki muutoksia Beyoncén laulusouuksiin, esimerkiksi nopeuttamalla sitä. Euroopassa julkaistiin maxi-single 30. lokakuuta 2009, joka sisälsi kappaleen radioversion ja neljä remixiä. Toinen maxi-single julkaistiin 2. marraskuuta 2009 Iso-Britanniassa RCA Recordsin toimesta. Digitaaliset EP-levyt julkaistiin Australiassa, Uudessa-Seelannissa ja Euroopassa 20. marraskuuta 2009.
Vastaanotto.
”Broken-Hearted Girl” sai kriitikoilta ristiriitaisen vastaanoton. "The Village Voice" -lehden Nana Ekua Brew-Hammond kuvaili kappaletta ”romanttisen komedian soundtrack-materiaaliksi”, ja "PopMatters" -sivuston Colin McGuire totesi balladin olevan lähempänä kanadalaisen poplaulaja Céline Dionin tuotantoa kuin yhdysvaltalaisen soul-laulaja Aretha Franklinin tyyliä. "Eastern Daily Press" -lehden kirjoittaja huomautti, että kappale on balladi kuten Beyoncén vuoden 2008 single ”If I Were a Boy” ja Dion voisi olla ylpeä sen ”laihasta [ja] sentimentaalisesta” balladisoinnista. David Riva "The Michigan Daily" -lehdestä näki kappaleen ”voimakkaana ja tunteisiin vetoavana balladina, jolla on universaali kaiku”, ja joka osoittaa Beyoncén kehittymistä lauluntekijänä. "New Jersey On-Line" -sivuston Jay Lustig puolestaan katsoi, että "I Am..." -levyn ainoa todellinen kohokohta oli ”Broken-Hearted Girl”, jossa on hänen mukaansa ”arvokas, klassisen soulin tunnelma” toisin kuin muissa levyn balladeissa.
Menestys.
Britannian singlelistalla ”Broken-Hearted Girl” oli parhaimmillaan sijalla 27. British Phonographic Industry (BPI) on myöntänyt kappaleella hopealevyn. ”Broken-Hearted Girl” nousi Irlannin singlelistan sijalle 39 8. lokakuuta 2009 ja saavutti parhaimmillaan sijan 20. Kappale pysyi listalla yhdeksän peräkkäistä listaviikkoa. Kappale sijoittui kahdenkymmenen parhaan joukkoon Tšekin radiolistalla ja Saksan singelistalla. Kappale oli parhaimmillaan Itävallan singlelistan sijalla 38. Sveitsin singelistalla kappale nousi korkeimmillaan sijalla 62 ja pysyi listalla kolme ei-peräkkäistä viikkoa. Belgian Tip Charts -listalla kappale saavutti kärkikymmenikön.
Kappaleet.
Oseanian lataussingle
Euroopan ja Oseanian digitaalinen EP
Euroopan ja Oseanian digitaalinen EP
Saksan CD-single
Euroopan maxi-single